SL Uradni list Evropske unije C 309/13

Objava vloge v skladu s členom 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2010/C 309/07

V skladu s členom 7 Uredbe Sveta (ES) št. 510/2006 (1) je ta objava podlaga za uveljavljanje pravice do ugovora zoper vlogo. Izjave o ugovoru mora Komisija prejeti v šestih mesecih od dneva te objave.

ENOTNI DOKUMENT

UREDBA SVETA (ES) št. 510/2006

„GÖTTINGER STRACKE“

ES št.: DE-PGI-0005-0703-17.06.2008

ZGO ( X ) ZOP ( )

1. Ime:

„Göttinger Stracke“

2. Država članica ali tretja država:

Nemčija

3. Opis kmetijskega proizvoda ali živila:

3.1 Vrsta proizvoda:

Skupina 1.2 – Mesni proizvodi (kuhani, soljeni, dimljeni itd.)

3.2 Opis proizvoda, za katerega se uporablja ime iz 1. točke:

Proizvod „Göttinger Stracke“ je na zraku sušena klobasa iz surovega svinjskega mesa, ki je po čvrstosti in barvi podobna čajni klobasi. Proizvaja se iz mesa sveže zaklanih prašičev. Da se doseže najboljša kakovost, je treba uporabiti meso spolno zrelih prašičev, pitanih v daljšem obdobju. To so težki kastrirani prašiči, ki so se pitali v daljšem obdobju, in svinje, ki so se že prasile. Delež mesa svinj, ki so se že prasile, in kastriranih prašičev mora biti vsaj 65 %, pri čemer delež mesa svinj, ki so se že prasile, ne sme biti manj kot 40 %. To pomeni, da mora biti delež mesa kastriranih prašičev 25 %. Spolno zreli prašiči so kastrirani samci. Za proizvodnjo klobase „Göttinger Stracke“ morajo imeti kastrirani prašiči in svinje, ki so se že prasile, pri zakolu 150 kg. To pomeni, da so stari vsaj eno leto. Takšno meso, tj. meso spolno zrelejših prašičev, ki so se pitali v daljšem obdobju, je po predelavi na splošno čvrstejše in zato še posebej primerno za proizvodnjo klobase „Göttinger Stracke“. Za proizvodnjo klobase „Göttinger Stracke“ se lahko uporabi tudi meso mladih prašičev, vendar delež mesa mladih prašičev ne sme presegati 30–35 %. Lahko se uporabijo tudi kakovostnejši kosi prašiča, tj. pleča, stegna (noge) in potrebušina. Struktura teh kosov je zelo primerna za predelavo in daje rezinam klobase „Göttinger Stracke“ poseben videz. Najprej se meso zmelje v sekljalniku, nato pa se dodajo začimbe (poper, koriander, muškatni orešček, česen), lahko tudi rum in majhne količine sladkorja (dekstroza, saharoza), starter kulture z dodanimi kvasovkami in nitritno soljo za razsol ter po potrebi sol in soliter. Zrela klobasa je poltrda, čvrsta, grobo mleta in močno rdeče barve. Njen okus ni kiselkast, ampak mesnato aromatičen z rahlim poprovim okusom. „Göttinger Stracke“ ima obliko valjaste palice. Navadno se uporabljajo čreva kalibra 40 do 60 mm različnih dolžin.

Proizvod „Göttinger Stracke“ je zelo suha klobasa. Posuši se na vsaj 35 %, pri čemer je vsebnost vlage 0,88 aw ali manj. Vsebnost maščobe je 28 g na 100 g, pri čemer je 11,5 g nasičenih maščobnih kislin. Energetska vrednost je 356 kcal ali 1 478 kJ, vsebnost beljakovin je 25 g, vsebnost ogljikovih hidratov < 1 g, vsebnost sladkorja < 0,5 g, vsebnost vlaknin < 1, vsebnost natrija pa 1,6 g na 100 g.

Klobaso „Göttinger Stracke“ je od klobase „Göttinger Feldkieker“ mogoče ločiti na podlagi oblike, kalibra in teže. Pomembna razlika je, da je kaliber klobase „Göttinger Stracke“ enak po celi dolžini, medtem ko se kaliber klobase „Göttinger Feldkieker“ po dolžini spreminja. To pomeni, da ne zori enako in da razvije drugačen okus.

3.3 Surovine (samo za predelane proizvode):

Klobasa „Göttinger Stracke“ je izdelana predvsem iz suhe in bolj čvrste svinine starejših živali. Delež svinine starejših živali mora biti vsaj 65 %. Zaradi posebnega načina pitanja prašičev ima takšno meso zelo kakovostno maščobo. Prednost tega je, da se lahko pri zorenju klobase „Göttinger Stracke“ prepreči oksidacija in klobasa zato ne postane žarka.

3.4 Krma (samo za proizvode živalskega izvora):

—

3.5 Posebni proizvodni postopki, ki jih je treba izvajati na opredeljenem geografskem območju:

Celoten proizvodni postopek

3.6 Posebna pravila za rezanje, ribanje, pakiranje itn.:

—

3.7 Posebna pravila za označevanje:

—

4. Kratka opredelitev geografskega območja:

Območje mesta Göttingen.

5. Povezanost z geografskim območjem:

5.1 Posebnosti geografskega območja:

Tradicionalno so mesto Göttingen in okoliška območja zelo znana po dobrem strokovnem znanju in izkušnjah ter metodah na področju proizvodnje mesnih izdelkov. Obstajajo dokumenti iz 18. stoletja, ki potrjujejo priljubljenost klobase „Göttinger Mettwurst“ (göttingenska čajna klobasa) (primerjaj zlasti delo dr. Güntherja Meinhardta „Die ‚chute Ghöttinger Wurst‘ — eine geschichtliche Dokumentation über die ‚Echte Göttinger Wurst‘ “ (zgodovinski dokumenti o „pravi göttingenski klobasi“) in druge dokumente, kot je dopis münchhausenškega državnega ministra o göttingenski čajni klobasi z dne 25. marca 1760 – izvirnik hrani göttingenski mestni arhiv.

Od leta 1980 se klobasa „Göttinger Stracke“ v velikih količinah proizvaja v mestu Göttingen in se pod tem imenom trži v göttingenski regiji.

5.2 Posebnosti proizvoda:

Klobasa „Göttinger Stracke“ je v mestu in regiji Göttingen zelo znana in pri potrošnikih zelo priljubljena.

Leta 2005 je 83 % reprezentativno izbranih kupcev klobas, ki so v okrožju Göttingen živeli že najmanj pet let, poznalo klobaso „Göttinger Stracke“. Iz ankete izhaja, da je „Göttinger Stracke“ za potrošnike iz regije Göttingen posebna čajna klobasa, ki se od drugih regionalnih čajnih klobas razlikuje predvsem po posebnem okusu, videzu in čvrstosti. Na vprašanje, v čem se „Göttinger Stracke“ razlikuje od drugih čajnih klobas, so vprašani navedli tenko, dolgo obliko ter čvrstost. Vprašani so morali tudi navesti, ali so določene izjave resnične za „Göttinger Stracke“. Po pričakovanjih so vprašani pojem „Göttinger Stracke“ najpogosteje povezali s pojmom „Mettwurst“ (čajna klobasa) (88,1 %). Kot posebni lastnosti so navedli tudi videz in čvrstost. 10,7 % vprašanih je navedlo, da je „Göttinger Stracke“„dolga“, ter 10,3 % vprašanih, da je „trda“. 8,7 % vprašanih je navedlo, da je „tanka“, 7,5 % pa, da je „posušena na zraku“. 5,1 % vprašanih je potrdilo, da je „Göttinger Stracke“„dobrega okusa“. Samo 1,6 % vprašanih je menilo, da je „Göttinger Stracke“ podobna „Feldkieker“.

Da ima klobasa „Göttinger Stracke“ poseben sloves, dokazuje tudi to, koliko vprašanih se je v povprečju strinjalo oziroma ni strinjalo s 14 pripravljenimi izjavami o značilnostih proizvoda. Zlasti se je dokaj veliko število vprašanih strinjalo, da je klobasa „Göttinger Stracke“ „značilna čajna klobasa göttingenske regije“, malo vprašanih pa se je strinjalo, da klobasa „Göttinger Stracke“ „ni čajna klobasa z dolgo tradicijo“.

Če povzamemo, je raziskava pokazala, da so vprašani potrošniki klobaso „Göttinger Stracke“ večinoma povezovali z göttingensko regijo.

Iz opravljene empirične raziskave torej izhaja, da je „Göttinger Stracke“ regionalno zelo znana göttingenska čajna klobasa z velikim slovesom (prim. znanstveno mnenje prof. dr. Andreasa Scharfa: „Göttinger Stracke“ – Bekanntheit und regionales Ansehen, Ergebnisse einer empirischen Untersuchung, 18. marec 2005).

5.3 Vzročna povezanost geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali drugimi značilnostmi proizvoda (pri ZGO):

Klobasa „Göttinger Stracke“ je zelo znana zato, ker je tradicionalni regionalni proizvod. Njen sloves temelji zlasti na poreklu, kar je potrdila tudi navedena raziskava, ki je potrdila, da je klobasa „Göttinger Stracke“ z vidika potrošnika značilna regionalna čajna klobasa, tj. nekaj posebnega iz göttingenske regije.

Sklic na objavo specifikacije:

(člen 5(7) Uredbe (ES) št. 510/2006)

Markenblatt, 32. zvezek, z dne 10.8.2007, del 7a-aa, str. 14628

(http://publikationen.dpma.de/DPMApublikationen/dld_gd_file.do?id=83)

(1) UL L 93, 31.3.2006, str. 12.